钦定古今图书集成/明伦汇编/氏族典/第287卷 > 黄克缵
## 钦定古今图书集成/明伦汇编/氏族典/第287卷 > 黄克缵

按《明外史黄克缵传》：“克缵字绍夫，晋江人。万历八年
进士。除寿州知州，入为刑部员外郎，累官山东左布
政使。二十九年，就迁右副都御史，巡抚其地。屡以平
盗功加至兵部尚书。四十年，诏以故官参赞南京机
务。时朋党角立，为御史李若星、魏云中所劾，克缵遂
还家候命。居三年，始履任。四十七年，召理京营戎政”，
改刑部尚书，预受两朝顾命。天启元年加太子太保。
明年复以兵部尚书协理戎政。克缵历官中外清彊，
有执持议与争三案者异，攻击纷起。自是群小排东
林，创《要典》，率推克缵为首功。时东林方盛，克缵雅不
与合，屡疏移疾。诏加太子太傅，乘传归。四年，魏忠贤
尽逐东林，召克缵为工部尚书。视事数月，与忠贤忤，
复引疾归。“《三殿》成”，加太子太师。崇祯元年起南京吏
部尚书，不就。卒于家。